KOMUNIKACIJA KOMISIJE

o smjernicama za nacionalna regulatorna tijela u pogledu transparentnosti i ocjenjivanja prekograničnih tarifa za pakete u skladu s Uredbom (EU) 2018/644 i Provedbenom uredbom Komisije (EU) 2018/1263

I.Uvod

Učinak Uredbe (EU) 2018/644 o uslugama prekogranične dostave paketa (dalje u tekstu „Uredba”) uvelike će ovisiti o sposobnosti nacionalnih regulatornih tijela da prikupljaju informacije i poduzimaju potrebne naknadne aktivnosti (posebice ocjenjivanje tarifa u skladu s člankom 6.). Rad nacionalnih regulatornih tijela stoga je od ključne važnosti za postizanje ciljeva Uredbe. Prema tome, ova se Komunikacija temelji na doprinosu Skupine europskih regulatora za poštanske usluge (ERGP).

Ova Komunikacija sadržava smjernice o upotrebi obrazaca iz Provedbene uredbe Komisije (EU) 2018/1263 o utvrđivanju obrazaca za dostavljanje informacija od strane pružatelja usluge dostave paketa (na temelju članka 4. Uredbe) i dostavljanju informacija Komisiji u skladu s člankom 5. stavkom 2. Uredbe u elektroničkoj bazi podataka koja je uspostavljena u tu svrhu. U Komunikaciji se navode i smjernice o metodologiji koja će se upotrebljavati u odnosu na elemente koje treba upotrebljavati pri ocjenjivanju prekograničnih tarifa koje se naplaćuju po pojedinačnoj pošiljci, kako je predviđeno člankom 6. stavcima 2. i 3. Uredbe (EU) 2018/644. Nadalje, u Komunikaciji se daju smjernice o objektivnom mehanizmu filtriranja prije ocjenjivanja kako bi se utvrdile te tarife. Smjernice se pružaju u skladu s člankom 6. stavkom 1. Uredbe (za što je potrebno prethodno utvrđivanje tarifa koje će se ocjenjivati). Prethodnim će se utvrđivanjem smanjiti administrativno opterećenje nacionalnih regulatornih tijela i pružatelja usluge dostave paketa koji podliježu obvezi pružanja univerzalne usluge.

II.Pružanje informacija

Prilog II. Provedbenoj uredbi Komisije (EU) 2018/1263 sadržava obrasce za dostavljanje informacija koje u skladu s člankom 4. Uredbe (EU) 2018/644 dostavljaju pružatelji usluge dostave paketa.

U tablicama 1.1., 1.2. i 1.3. u Prilogu II. toj Provedbenoj uredbi napravljena je razlika između paketa koje treba prijaviti kao „ugovorene s pošiljateljem” i „obrađene u ime drugog pružatelja usluga”. Ta je razlika potrebna kako bi se izbjeglo dvostruko brojanje paketa.

Pri dostavljanju takvih informacija, u broju/prometu dolaznih paketa pružatelji usluge dostave paketa trebaju napraviti razliku između slučajeva u kojima su ih izravno ugovorili s pošiljateljem u inozemstvu (u drugoj državi članici ili trećoj zemlji) i slučajeva u kojima su primili pakete od drugog pružatelja usluge dostave paketa u inozemstvu, koji ima izravan ugovor s pošiljateljem.

U Prilogu ovoj Komunikaciji navedeni su praktični primjeri dostavljanja takvih informacija u različitim komercijalnim/operativnim scenarijima.

Pregled paketa unutar/izvan EU-a/EGP-a potreban je kako bi se dobila točna slika tržišta, posebice relativna veličina uvoza/izvoza. To je potrebno posebice s obzirom na nedavni rast elektroničke trgovine sa zemljama izvan EU-a i EGP-a. Taj je pregled nužan i kako bi se ocijenili učinci uvoza/izvoza na različite korake u lancu dostave.

III.Transparentnost prekograničnih tarifa

U skladu s člankom 5. stavkom 1. i člankom 5. stavkom 2. Uredbe te Prilogom Uredbi, pružatelji usluge dostave paketa koji su obvezni dostavljati informacije trebaju nacionalnom regulatornom tijelu države članice u kojoj imaju poslovni nastan dostaviti javni popis tarifa koji se primjenjuje od 1. siječnja svake kalendarske godine za dostavu pojedinačnih poštanskih pošiljki na nacionalnoj razini i unutar EU-a. Taj popis treba sadržavati primjenjive tarife za najviše 15 standardnih ili preporučenih poštanskih pošiljki i pošiljki koje je moguće pratiti u različitim kategorijama težine od 500 g do 5 kg.

Pružatelj usluge dostave paketa treba poslati podatke o cijenama nacionalnim regulatornim tijelima do 31. siječnja svake kalendarske godine. Nacionalna regulatorna tijela trebaju zatim Komisiji proslijediti dobivene informacije do 28. veljače svake kalendarske godine. Komisija treba objaviti sve dobivene javne tarife na posebnim internetskim stranicama do 31. ožujka svake kalendarske godine.

Informacije o poštanskim pošiljkama iz Priloga Uredbi

Najveće dopuštene dimenzije poštanskih pošiljki navedenih u točkama od (a) do (i) Priloga Uredbi (pismovne pošiljke) uzimaju u obzir relevantne dimenzije navedene u Konvenciji Svjetske poštanske unije. Pošiljke navedene u točkama od (j) do (o) (paketi) ne bi trebale biti manje od najmanje dimenzije navedene za pismovne pošiljke, a to je 20 mm.

Za pružatelje usluge dostave paketa koji primjenjuju različite tarife unutar EU-a ovisno o odredišnoj državi članici pružatelj usluge dostave paketa treba zasebno dostaviti tarife koje se primjenjuju za svaku državu članicu.